**I fokus – DM 26/11-10**

**Medier og misjon i Cape Town**

Det var et stort privilegium å få være til stede på misjonskongressen i Cape Town. Den globale storsamlingen var imponerende og inspirerende.

Personlig sitter jeg igjen med mange sterke inntrykk fra kongressen. Sentrale og utfordrende bibeltimer og åpne samtaler i bordfellesskapene satte dype spor. Det gjorde også de mange møtene med representanter for kirkene i det globale sør. Evangeliet om Jesus var tydelig i fokus, sammen med hva det vil si å være Jesu disippel i møte med aktuelle misjons- og samfunnsutfordringer.

Mediehøgskolen hadde ansvar for temaet medier og teknologi. Gjennom en storsamling, en rekke seminarer og en omfattende nettsamtale satte vi fokus på tre sentrale temaer: mediebevisstgjøring i møte med de mange mediebudskapene, troverdig kristent medienærvær i nyhets- og underholdningsmediene, samt kreativ bruk av medieteknologi i menighet og misjon.

Medieteknologien sprer seg i dag med rekordfart. Dette fører til en global spredning av mediebudskapene og av et økende livssynsmangfold. Kristent bistands- og misjonsarbeid har ofte brakt teknologi til nye steder, uten at vi samtidig har gitt ressurser til å håndtere teknologien. Mediebevisstgjøring er derfor en sentral global misjonsutfordring fremover, noe vi fikk overveldende respons på under kongressen.

Det vakte oppsikt når vi orienterte deltakerne på våre ulike temasamlinger om at Mediehøgskolen anslagsvis utdanner 15 % av journalistene i Norge. Vår innsats innenfor dette fagfeltet er tydelig motivert og inspirert av vårt kristne menneskesyn. Dette synliggjør et globalt behov for et troverdig kristent nærvær i det offentlige rom, noe som var et sentralt apologetisk anliggende i kongressen.

Gjennom bruken av internett og sosiale medier blir enhver kristen virksomhet nå også et medietiltak. Dette gir nye perspektiver for både menighet og misjon, med konsekvenser for forkynnelse, undervisning, veiledning og fellesskap. Behovet for mediefaglig, apologetisk og etisk kompetanse blir her tydelig, enten det gjelder lokale forsamlinger, kirkeledere eller misjonsorganisasjoner.

Mediehøgskolen er spurt av den internasjonale Lausannebevegelsen om å fortsette som koordinator innenfor medier og teknologi. Derfor har vi allerede begynt med å etablere [www.EngagingMedia.info](http://www.EngagingMedia.info) i Damaris-regi. Dette vil gradvis utvikles til en global ressursside for mediebevisstgjøring og mediekritikk. Her åpnes for et globalt misjonsengasjement på et nytt og strategisk område.

Lars Dahle, rektor ved Mediehøgskolen Gimlekollen